
FABELLAE 




I. - ASINUS, BOS, MERCATOR PRAEDIVES 



Fuit olim Bagdadii, celebri Persarum in urbe et opu¬ 
lenta, praedives quidam mercator, qui, cum diu ac feliciter 
maria omnia negotiaturus percurrisset, magnam sibi pecu¬ 
niam paraverat, splendidam domum exstruxerat, latos agros 
coemerat. Servi illi abunde erant, lauta supellex, lecti cibi, 
exquisitissima vina. Nihil deerat earum rerum quae laetum 
hominem ac beatum faciunt. Singulari insuper virtute deae 
cuiusdam beneficio praeditus erat; namque animalium lin¬ 
guam tam bene intellegebat ut, quicquid illa suo quaeque 
sermone loquebantur, sic auribus animoque perciperet, tam- 



quam si disserentibus hominibus adesset. Nihil illi in occulto 
erat quod inter beluas ageretur: noverat enim quid de sin¬ 
gulis rebus et canis suus domesticus et feles et simiae et ca¬ 
meli sentirent; quos sermones secum haberent et aves in 
arboribus et locustae in herba et inter saxa serpentes; at¬ 
que etiam quid clamitarent gal¬ 
linae, cum stomachosis raucisque 
conviciis in gallinario streperent 
ac rixarentur. Sed dea eadem, 
quae tanto illum beneficio adfe- 
cerat, severissime admonuerat, 
ne cui unquam quicquam pro¬ 
deret, quod ex animalibus lo- 
quentibus audisset: capital id illi 
futurum. 

Cum igitur quadam die mercator ad stabulum adside- 
ret, ubi bos atque asinus iuxta pascebantur, asinum sic bo¬ 
vem compellantem audivit. 

«Magna est, amice, stultitia tua. Quam vitam agis, mi¬ 
ser: ut tristem, ut laboriosam! A primo mane usque ad ve¬ 
sperum iugo premeris, aratrum trahis, ad plaustrum gravi¬ 
bus ponderibus oneratum adligaris; si paulum interdum 
consistis, stimulo incitaris; minis insuper voceque aspera te 
bubulcus increpitat, perpetuis semper durisque fractum la¬ 
boribus. Postquam vero occidente sole praesaepe repetis, 
qua mercede, cedo, quo cibo magnam illam atque utilem 
operam tuam villicus remuneratur? Aridus tibi feni ma¬ 
nipulus adponitur, vel id tantum exsic¬ 
catarum fabarum, quod pugno capi 
potest: pessimum quidem fabarum ge¬ 
nus (vidi ipse, scito, bene notavi) tibi 
reservatur, quod et inutile est serendo, 
et sus ipsa in suili fastidiosa asperna¬ 
tur. Confer te mecum: quantis in lautitiis vivam considera; 
qui, nisi forte dominus iter facere statuerit, perpetuo in otio 
aetatem ago: largo cibo pascor, lavor cotidie et scobina ac 
strigili diligenter confricor, quo nitidior fiam. Quis mihi non 




invideat? Asinum homines fratrem suum putare dicas, a 
quo, mihi crede, id tantum differunt, quod e diversa matre 
sint nati. Tu vero, si natura tua callidior esset, longe aliter 
habereris. Fac, quaeso, qui tu es, me esse; visne, optime, 
cognoscere quid agerem ipse ?». Verbum illud «ipse» sic 
asinus pronuntiavit, ut tumidus totus fieret; magnam enim 
sui confidentiam ostendebat, oculo altero nictabatur; dice¬ 
res illum talia addere velle: «Asinus ego, nobilis ac vetus 
asinorum progenies, excelsum quoddam animal, naturae 
opus praestantissimum». 

« Ego, sic puta, si casu quodam bos factus essem, magnis 
viribus meis fretus adpositum illum cibum, qui me non de¬ 
ceret, intactum relinquerem, calcitrosus fierem, ungulis et 
comibus resisterem, iugum iactarem. Ne multis: omnia expe¬ 
rirer, dum et famuli et dominus ipse ea, quae mihi debe¬ 
retur, observantia me colere coepissent. Sed tu, satis in¬ 
tellexi, quem fortem ac robustum natura fecit, stupiditate 
ipse tua premeris, ideoque contemneris, quod sortem mise¬ 
ram et accipis et sustines. Iure igitur minimi haberis». 

Bovis animum asini verba 
penitus moverunt, quod res ipsa 
statim ostendit; nam, cum po¬ 
stridie eius diei bubulcus ad 
praesaepe accessisset, ubi bo¬ 
vem ad aratrum adligare cona¬ 
tus est, qua sibi cum belua res 
esset haud dubie intellexit. Mu¬ 
giebat bos, spiritum e naribus 
minaciter efflabat, cornibus ni¬ 
tebatur, obliquis calcibus se tu¬ 
tabatur: immanem feram dice¬ 
res, non bovem. Adpositas vero fabas ita aspernatus est, 
ut ne illas quidem tangeret, quamquam nescio quid in ven¬ 
tre suadebat, ne nimis pertinaciter cibo illo abstineret. 

Mirabantur omnes; at dominus, quem tantae mutationis 
causa non latebat: 

«Aegrotat certe, inquit; miseret me illius; ne cunctemini, 



famuli, bovem diligenter curare: faba, quae optima sit, illi 
adponatur, bonum fenum, lectissimumque furfur; idque be¬ 
ne madens, advertite, bene subactum. Illud in primis prae¬ 
cipio, ut eum quiescere sinatis, cui, superiorum dierum labo¬ 
ribus defatigato, otio atque inertia opus est. Ad aratrum vero 
asinum adligate; cur semper ille ab omni opere cessat ? Discat 
tandem, pigerrimum animal, quos labores res rustica poscit, 
eos cum bove aequa lege dividere. Nimis iamdiu haec ratio in¬ 
valuit, ut, cum universi animantes miseram 
aetatem agant, unus asinus bene beateque 
vivat atque omnium obsequio fruatur ». 

Famuli domini iussa properaverunt. Bos 
quiescit; asinus, obtorta cervice actus ac 
baculo interdum male mulcatus, aratrum 
iniquissimo animo trahit. 

Insequenti die mercator, magna motus 
exspectatione quinam illius rei exitus esset 
futurus, primo mane stabulum ingressus est. 
Ac primum asinum secum ipsum flebiliter 
querentem audivit: 

« Heu, me miserum! quam saepe sapientem ipsa sapientia 
fallit! Fatendum est: asini interdum tanta stultitia se ge¬ 
runt, ut germanos homines illos credas. Sed nulla tanta est 
calamitas, cui magni ingenii animal, asinus, mederi non pos¬ 
sit. Scio quid faciendum sit». 

Quae postquam tacito quodam murmure primis labiis 
pronuntiavit, clara voce ad bovem conversus: 

«Infelix animal!, inquit; magnum tibi malum instare certo 
scio; audivi enim dominum nostrum, dum sic lanium adlo- 
quitur: ‘ Nescio quo morbo bos meus est adfectus; cibum 
fastidit, languescit; stomachosius idem se gerit, ac dirita¬ 
tem quandam ostendit; illum mactari iussi. Quam pinguis 
sit, vides: in aliquot dies nihil erit timendum, ne nos caro 
deficiat ’. Talia ille statuit, heu! Peribis, miser. Vale. Ipse 
vero, sint mihi testes di deaeque omnes, quorum nos asini 
in tutela vivimus, tam boni, tam placidi socii numquam 
obliviscar ». 






Sic asinus; simulatisque lacrimis fictum effundebat mae¬ 
rorem. 

Tum dominus: «Vafer est asinus meus, inquit; quam 
bene callet!»; atque magna cachinnatione exagitari subito 
coepit. 

Forte mercatoris uxor aderat, quae, mulier cum esset, 
importuna semper curiositate sollicitabatur; tum vero, cum 
risu tam immoderato illum concuti videret, tam effusae 
hilaritatis causam rogare instantissime coepit. 

Imprudens ille: «Quis enim, inquit, risu abstineat, si 
talia asinum loquentem audierit ?». 

At illa: « Quidnam tandem locutus est ? ». 

Sensit mercator temere se ea verba iecisse, ac diu obnu¬ 
bilata fronte reticuit. At mulier primum labellum ducere, 

deinde molliter virum suum rogare, permulcere, nullis blan¬ 
ditiis abstinere; cum tamen nihil hac via proficeret, tum 
vocem asperam tollere, imperiose se gerere; verbis eadem 

doctissimis uti, mirum unde petitis: velle 
sese rem bene compertam habere; hanc 
esse primam connubii legem, ut ne quid 
alter alteram celet; arcana neminem pro¬ 
diturum, uni si uxori suae ea aperuerit, 
quacum iure matrimonii omnium huma¬ 
narum ac divinarum rerum in consortio 
vivere sit necesse. Haec omnia erecto col¬ 
lo, fixo ac severo obtutu pronuntiabat: sic 
Pythiam oracula edidisse credimus. 

Denique, cum idem semper percontando 
moleste urgeret ac premeret, mercator tan¬ 
dem: 

« Ne amplius, mulier, quaesieris, inquit; 
nefas mihi esse scito, si cui aperiam quid 
ipse audierim». 

«Loquere, tamen; sic volo; piget me, ut bene nosti, 
saepius quod semel dixi iterare». 

Cui ille paulisper cunctatus: 

«Frustra rogas, inquit; si locutus ero, moriar statim. 
Desine tandem tam pertinaci animo 
id ex me quaerere, quod mihi proferre 
non licet». 

At magis illa suscensuit, virumque 
suum conviciis ac maledictis consec¬ 
tari coepit: 

« Mendax es, vir pessime, uxorem¬ 
que tuam vix ferenda superbia con¬ 
temnis ». 

Longum est enarrare quam multa 
mercatoris uxor experta sit, ut asini 
verba sibi vir proderet; omnes illa 
artes adhibuit quibus mulieres uti so¬ 
lent, si quid sibi proposuerint, quod 

quacumque ratione adsequi deliberatum statutumque ha¬ 
beant. Sic enim natura mulierum animos finxit, ut, quam¬ 
quam summa est in illis levitas, nulla tamen in re contu¬ 
macius perstent, quam cum aliquid perverse agant. 

Postquam enim viri animum obduruisse intellexit, nec 
quicquam illum, nec preces, aut minas, aut blandimenta 
auribus accipere, infelicem uxorem agere coepit: cibo absti¬ 
nebat, conclave se negabat relicturam, diemque totum in¬ 
compto capillo, sordida, hirsuta, squalenti facie in lacrimis 
ac maerore fluere sinebat. Ita ut 
tandem mercator: « Peream igitur, 
exclamaverit, potius quam talia co¬ 
tidie patiar»; uxorique renuntiari 
iussit se morem illi gerere paratum 
esse. 

Talia dicentem forte gallus in 
gallinario audivit, qui sic canem 
adlocutus est: 

« Stultos homines, inquit, mul¬ 
tos equidem vidi; domino tamen nostro stultiorem nemi¬ 
nem; vere illum furiosum ac mente captum dicas, qui in 
eam usque vecordiam processerit, ut vitam relinquere malit, 
quam maritalia iura, ut fas est, exercere. Gallinis ipse meis 
sic imperito, ut, quicquid dixi, vel etiam nutu tantum prae¬ 
cepi, statim illae facessant. Metu feminae coercentur, vi do¬ 
mantur, utpote quae bonas artes vel morum 
facilitatem pro animi infirmitate ducant. Do¬ 
minus ego si essem, non verbis ac persuasione 
rem agerem, sed baculo. An ignoras quid ve¬ 
teres sapientes de hac re statuerint ? Asinos, 

tympana, feminas crebro qui pulsat, bene ille, 
ut aiunt, baculo utitur. Verberibus mulieres, 
non blandimentis aut mellitis voculis leniores 
fiunt. Sed, video, eximiam gallorum indolem 
natura hominibus negavit». 

Sic ait, ac bene sibi placens longum ac lae¬ 
tissimum edidit « kikiriki». 

Mercator non longe aberat, nec verba illa irrita cecide¬ 
runt. Quid multa? Nulla mora interposita, gallo spectante 
atque alis plaudente, famulis imperavit ut baculum sibi 
statim adferrent. Quo arrepto, minaci vultu thalamum in¬ 
gressus est. 

Quem ubi primum ancillae advenientem conspexerunt 
intentis oculis, obdurata facie baculumque manu horribi¬ 



liter quatientem, magnus statim clamor ortus est, magna 
ac miserabilis eiulatio; diffugere miserae, quiritare, pectora 
sibi plangere. Nihil ille movetur, sed uxorem intuens: « Visne, 
optima femina, inquit, quid asinus me audiente dixerit bene 
scire ?». 

Ac subito saeva verbera ita insonare coeperunt, ut con¬ 
clave totum concuteretur. Frustra mulier virum exorare co¬ 
natur; frustra clamitat, singultit, rabie ac dolore tota agi- 



II 


tatur, dum lacrimas fundit, preces, minas, contumelias mi¬ 
scet. Baculum rem suam facit. Haec vero interdum audie¬ 
bantur : 

« Quam indigne vapulo, heu! Nec quisquam infelici mihi 

subvenit». 

« Habes quod merita es ». 

«Necas verberibus, sceleste: oh, malum facinus! Moriar, 
misella». 

« Quid ad me, mulier ? Susque deque ». 

Ac deinde: 

«Mitior fiam». 

« Cuinam id persuadeas ? An me putas muliebrem falla¬ 
ciam prorsus ignorare ? ». 

« Morem tibi geram ». 

«Credamne ? mulier es: pestiferum genus mulieres, et 
perfidum et contumax. En, accipe et haec!». 

Postremo, infelix, verberibus fracta, cum partem nullam 
in dorso gereret, quae non vibicibus liveret, umeri tume¬ 
facti rubescerent passique capilli fugere conantem horren¬ 
dam facerent et miserabilem, eo tandem adducta est, ut 
diceret: 

«Nihil amplius quaeram de asino; iuro me verbum nul¬ 
lum de hac re in posterum facturam; linguam coercebo, cu¬ 
riositatem totam deponam. Et vir mihi eris et dominus. 
Mulierem me esse fateor, infirmius quiddam: ignosce mihi. 
Peccavi equidem; sine tamen te exorari». 

Tum demum mulieris verba asperum viri animum flec¬ 
tunt. Baculum ille seposuit, pax inter coniuges rediit. 

Tradunt veteres Persarum annales, unde lepidam hanc 
fabellam sumpsimus, nihil unquam posterius illorum co- 
niugum concordiam turbasse; quiete eos et iucunde usque 
ad extremam senectutem vixisse; baculum vero in remo¬ 
tissimo aedium angulo inter mures et araneas non sine qua¬ 
dam tristitia iners consenuisse. 

Fabula haec tria docet: minimam saepe adhibitam pru¬ 
dentiam magnas calamitates prohibere; illud etiam: nihil 

bonas artes apud mulieres valere, quae quidem nisi vapu¬ 
lando rectos mores discere nequeant; postremum denique, 
quod tertium et maximum est, homines, nisi deo quodam 
auxiliante, plus quam asinos sapere fas non esse. 




II. - DE EQUO PROMETHEUM CULPANTE 



Tradunt Iovem quondam edixisse ut singula animan¬ 
tium genera praestituta die ad se congregarentur. Velle sese, 
adstante Prometheo, viventes greges coram recensere, quo 
diligentius procreatoris opus inspiceret atque vel collauda¬ 
ret vel, si quid ille in animalibus fingendis deliquisset, locus 
esset emendandi. Latam quandam planitiem raris consitam 
arboribus, nonnumquam etiam confragosis locis interrup¬ 
tam designavit, utpote quae ad id aptissima videretur: eo 
omnibus conveniendum erat. 

Die dicta convocati animantes aderant variaque arte vir¬ 
tutes suas ostentabant atque, id ipsum cum facerent, erat 


2. - Paoli. Varius libellus. 





in illis naturalis quaedam delectatio: rictabant leopardi, ru¬ 
giebant leones, audacissimo saltu corpora interdum tollentes; 
suavi voce canebant aves summosque arborum ramos cir¬ 
cumvolitantes pinnarum nitorem in lucem proferebant; pla¬ 
cide anates in parvo lacu innatabant; gaudebant oves bene 
pexa vellera exhibere, cornua tauri, caudas vulpes, dentes 
apri, plumas pavones, longas pilosasque aures asini. Gra¬ 
viter incedebat elephantus magnitudine corporis iure super¬ 
biens. Ipsae serpentes sinuosis flexibus arenam describendo, 
frequentibus editis sibilis linguisque bisulcis saepe iactatis, 
se venditare conabantur. 

Eo homo etiam se contulerat cum femina sua; sed con¬ 
temptui omnibus atque irrisioni erat. Illum tarde gradien- 
tem cervi et lepores despiciebant, cornibus atque ungulis 
carentem boves, volandi inscium aves, infirmis dentibus ac 
parum validis unguibus praeditum leones, nuda mollique 
cute tectum ursi atque elephanti, se alteri velleribus suis iac- 
tantes, alteri bene duratis coriis. Mirari se psittacus aiebat 
quod homo, quamquam vocis sonum aptius ederet ac di¬ 
stinctius quam cetera animalia, eo praeclaro naturae munere 
ad id tantum uteretur, ut de se uno usque ad fastidium 
praedicaret. Simius vero, dum cauda celsioribus ramis arbo¬ 
ris advolvitur ac pendulus in aere huc illuc convicia fun¬ 
dit, clamitans ex omnibus quaerebat, quidnam causae esset 
cur, cum apud omnia animalia mares feminis firmiter im¬ 
peritarent, vir unus idem non posset. 

Despectus homo, sed nobilitatis suae bene conscius bi¬ 
lem tacitus concoquebat, nihil id eius uxore curante, quae 
amoenissimum lacum nacta molliter in ripis adsidebat seque 


interdum in aquarum speculo mirabatur, corde suo tacita 
gaudens quod tam pulcra facies sibi contigisset. 

Diceres tamen animalibus omnibus condicionem suam 



satis probari, nec quicquam illa, quod quidem ad se perti¬ 
neret, in Promethei vituperationem adducere. At furore quo¬ 
dam agebatur equus, opificemque suum, tamquam si magna 


iniuria esset adfectus, obliquis oculis intuebatur; flere inter¬ 
dum, suspiria ducere, iniquum animum pluribus modis ef¬ 
ferre. Quem Iuppiter, ubi tam graviter commotum animad¬ 
vertit, appropinquare iussit rogavitque 
simul quare tanta ille ira exacerba¬ 
retur ac sic efferatus fureret. 

Tum ille: «Rogitas, hominum deo¬ 
rumque pater ? Nonne vides quanta 
elegantia et velocitate delphinus in 
mari iuveniliter ludens naves celerri¬ 
mas nando superet atque cursu et sa¬ 
liendo argenteis squamis nitentibus corporis venustatem 

exhibeat? Ut magnifice et quasi regaliter elephantus ince¬ 
dat, patiens idem animal ac 
fortissimum ? Aquilarum con¬ 
formationem ac figuram con¬ 
sidera : tutae illae in sum¬ 
mis montium cacuminibus 
nidificant ac, validissimis 
alis praeditae, tamquam aeria 
navigia nubes tranant, pro¬ 
cellas contemnunt, in caele¬ 
stia spatia dominantur; ipsae 
acerrimis oculis praedam vel 

procul volantem adspiciunt, unguibus deprehendunt ac la¬ 
niant, rostro necant, pastum pullis suis futuram. Quid de 
testudine dicam una cum domo sua ambulante, contra om¬ 
nium animalium insidias naturali clipeo undique tecta? 
Quid de rhinocerote, quem acutum cornu ipsumque cor¬ 
poris pondus terribilem facit atque invictum ? Adspice, Iup¬ 
piter, quam varium, quam amoenum sit avium genus; quanta 
celeritate hirundines, quibus nihil ingeniosius Prometheus 
commentus est, vacuum aera laetae atque alacres percur¬ 
rant: dum vibrantibus alis ac stridula voce sursum deor¬ 
sum vagantur, nullum certum iter secutae, sed cursum per¬ 
petuo inflectentes, viventium sagittarum simillimae nunc 
sublimia petunt, nunc hominum tecta radunt, ita ut, cum 

ineunte autumno illae, ut adsolent, in diversas terras trans¬ 
migraverunt, caelum, vel vespertina serenitate, mutum atque 
omni varietate carens torpescere videatur. Simius ipse, per¬ 
petua vivens in laetitia, agili ac pernici cor¬ 
pore fretus, summos arborum ramos nullo 
labore adtingens paene infinita libertate 
fruitur, ac mira quadam petulantia in om¬ 
nes iocatur. Quotquot animalia sunt, nihil 
est quod illa iure desiderent. Mirarisne igi¬ 
tur me indigne habitum dolere ac queri, 
quod Prometheus, artifex ille egregius, cum 
in singulis animantibus fingendis diligen¬ 
tissime elaboraverit, in me uno opus im¬ 
perfectum ac prope mancum reliquerit ? An potes tu, iustis- 
simum numen, tantam iniquitatem non improbare? Id te 
pati aequum est ? Sed pateris, Iuppiter; hoc video et doleo: 
adeo me contemnendum putas. At cur? 

«Asinum mihi forsitan, ut iamdiu suspicor, anteponas ; 
quanam, quaeso, de causa ? An quod rudendo ac calcitrando 
omnium animos in se convertere studet atque, ne quis se 
ignorare dicat, iter suum grandioribus stercoris globulis 
spargit ac distinguit, viamque totam tam belle decorando 
subsultim procedit? At quod animal, Iuppiter! Prudentiam 
vocat baculo tantum parere ac philosophorum more quovis 
cibo contentum esse. Putidam ille vanitatem humilitatis 
specie obtegit; nunc vero, ut audio, asinorum academiam 
instituere meditatur, ut, si quis asinino ingenio ceteris asi¬ 
nis longe anteierit, maximis ille apud asinos honoribus 
fruatur. 

«An hominem me pluris facis ? hominem illum, qui (re¬ 
ferre pudet!), dum tigridem crudelitate, vulpem dolis, lupum 
rapacitate, cuniculum ignavia aemulatur, si bene illius na¬ 
turam consideraveris, asini est simillimus? Diceris illius sol¬ 
lertia summopere delectari; at qui sit, bene ipse novi. Nonne 
vides, pater, quam stulte, quam ridicule se gerat? Verbis 
gaudet, inani garrulitate delectatur seque universi mundi 
dominum profitetur esse, ob id unum quod sermone sit prae- 






ditus. Homine nihil infirmius in terris exstitisse arbitror, 
quem sic natura formavit, ut et frigora horreret, et aestivis 
caloribus extenuaretur et innumerabilibus morbis circum¬ 
ventus saepe languesceret. Animo idem parum valet: mor¬ 
tis metu laborat, superstitionibus transversus agitur ac miser 
fit, invidia maceratur, quod malum ceteris animantibus pae¬ 
ne ignotum est; vitiis vero suis adeo indulget, ut exquisitas 
voluptates inexpleto animo expetat hauriatque. Praeterea, 
quo nihil turpius videri potest, dum foris iactantior ac glo¬ 
riarum plenus incedit, intra domesticos parietes, omni depo¬ 
sita adrogantia, femineis imperiis demisse, ne dicam suppli¬ 
citer, paret. 

« Perfidus ac fraudulentus amicos prodere, socios circum¬ 
venire, dolis ac fallaciis familiarium pecuniam ad se trahere 
obstinato animo semper quaerit. Hae sunt illius virtutes, 

quibus gloriatur, quas ostentat, tamquam si magni ingenii 
indicia sint vel summae sagacitatis. 

« Quid, quod in similes suos rabido semper odio rapitur 
perpetuisque in rixis versatur? Nullum animal, unum si ho¬ 
minem exceperis, eo usque 
insanit, ut bella per se ipsa 
diligat; ferae immanesque 
beluae aut fame aut defen¬ 
dendi sui necessitate aut 
amore feminarum vel prolis 
tutela ad caedem trahun¬ 
tur : bene pasti leones etiam 
agnis parcunt; tigres, sa¬ 
tiato ventre, tamquam lan¬ 
guidae feles otiosi dormi¬ 
tant; vipera, nisi eam pede presseris, quiescit nec cuiquam 
venenati dentis morsum ultro minatur. At homo sponte ne¬ 
cat, sanguine gaudet, armorum fragore exstimulatur, odio- 




rumque concitamenta in semetipso libens exasperat. Artem 
ille interficiendi repperit et diuturno studio semper coluit; 
huc omnes animi vires intendit, neque unquam tantopere 
sibi placet, quam si nova atque exquisita mortis instrumenta 
ad terrorem et internecionem similium suorum callidus in¬ 
venerit. Nihil ei tantae est curae; nefarius ille ex aliorum 
caede sceleratam quandam capit voluptatem. Impium et 
ferum et exsecrabile animal Prometheus finxit cum homi¬ 
nem creavit. 

« Hunc tamen divina mente praeditum esse voluisti; huic 
tantum ingenii datum est, ut sidera numeraret, oceanum pe¬ 
ragraret, urbes aedificaret, artibus idem ac mercaturis re¬ 
pertis omnibus orbis terrarum bonis frueretur; ut cibus coti¬ 
dianus, neque is vulgaris, numquam eum deficeret, et aqua 
abundaret, et frigora pelleret. Ipsa fulgura ad utilitatem 
suam aliquando flectet, neque tu ignoras, cui fata in aperto 
sint; innumerabiles voces ita per aera errantes, ut nullo 
sensu percipi possint, scite captabit ac distinctas audiet. 
Quid plura ? Quem nunc aves ob volandi inscitiam irrident, 
alis olim non suis super nubes volabit montiumque iuga, 
aquilarum regna, sublimis despiciet. Tantum, Iuppiter, huic 
naturae monstro dedisti! Me, contra, generosum animal, 
Prometheus, postquam fingendum suscepit, intermissa opera, 
neque absolutum neque exactum reliquit». 

Tum Iuppiter: « Miror, inquit, equidem te condicionem 
tuam tam iniquo animo ferre. Loquere tamen; nam, si quid 
emendandum in natura tua conspexero, nihil est cur quod 
desit non addam, quod vitiosum sit non corrigam». 

Laetatus est equus atque: «Celeritati meae, inquit, Iup¬ 
piter, id obstat, quod crura nec satis longa sunt, nec gra¬ 
cilia satis. Lecti cibi necessitas atque sitis impatientia ope¬ 
rae meae utilitatem imminuunt. Hominem tergore gerere 
iamdiu didici; pudet me tamen adligatis ephippiis semper 
premi, quae agaso cingulis et fibulis recalcitranti atque anhe¬ 
lanti mihi cotidie aptat. Quantulum erat longiora mihi crura 
largiri, naturalia ephippia addere! Cur autem venter meus 
tam multa postulat? Cur sitim ferre parum valeo? 

«Adde quod nescio qui terror sublatet in animo meo 
atque occulta perpetuaque anxietate me suspensum tenet. 
Qui belli discrimina fortissime 
obire soleam, neque armorum 
tumultum reformidem, quin 
etiam hostium impetum, vul¬ 
nerum atrocitatem, plagarum 
ictus elato animo excipiam, 
minimis idem de causis pavore 
lymphatus praeceps agor. Sae¬ 
pe enim vel foliorum strepitus, vel leviter commota saepes, 
vel linteolum album in herba expansum eo usque mentem 
meam perturbant, ut insana fuga in quodvis obstaculum 
caecus incurram, meque equitemque meum in perniciem 
traham. Deme, precor, Iuppiter, hanc terroris nubem, neve 
patiaris nobile animal tam vacuae formidini obnoxium esse. 
Me fortem semper fortiter facere aequum est». 

Postquam equus finem loquendi fecit, diu Iuppiter co¬ 
gitabundus reticuit. At tandem: 

«Vide, sis, inquit, ne quid temere contra te ipse petas ; 
cito spectabis in quam speciem et figuram te sim conversu¬ 
rus, si preces tuas exaudiero ». 

Statimque tantum sibi luti adferri iussit, quantum ma¬ 
nus caperet; quo accepto, divina quaedam verba demisso 
capite immurmuravit. Nec mora ulla: camelus creatus est. 
Piger ille, pilis horridus, longumque collum lentus incur¬ 
vans, ubi primum vitales auras hausit, diductis labiis abso¬ 
num quendam gemitum emisit, ita ut 
undique magna omnium cachinnatio 
orta sit. Tum Iuppiter, equum adlo- 
cutus: 

« Ecce, optime, inquit, quod in ani¬ 
mal mutari vis. Quae optas, camelus 
factus habebis omnia: nonne belua ista 
exilibus cruribus praedita est? Nonne 
naturalia ephippia in dorso ipsa gerit ? Scito etiam nullum 
animal tam parvo cibo contentum fore, sitim nullum, vel 





in aridis ardentibusque arenis, tolerantius laturum. Vanos 
illos terrores, quibus tu interdum exagitaris, prorsus igno¬ 
rat. Mitis est camelus et utilis et patiens. Adnuas tantum 

oportet, camelus fies ». 

Fremere equus, frigidoque tremore toto corpore corripi; 
nec verbum ullum proferre. Nam, ubi primum deforme il¬ 
lud animal adspexit, horrore atque odio quodam captus diu 
obmutuit. Cum vero vocem rumpere valuit: 

«Apage, inquit, Iuppiter, foedum istud monstrum, ne 
diutius id naturae dedecus intueri cogar. Erravi, fateor, 
meque temeritatis meae paenitet pigetque; stultus ac levis 
condicionem meam non recte aspernatus sum, nec iam quic- 
quam habeo, cur Prometheo neglegentiam obiciam. Falso 
illum culpavi. Id unum te rogo, ut posthac quibus in regio¬ 
nibus equus vivere soleat, inde camelus absit. Alias ille pla¬ 
gas incolat, sub alio caelo versetur, longinquis in terris ser¬ 
vitutem suam hominibus praestet. Semper enim, conspecto 
camelo, torpore hebetabor ac viribus frangar». 

Adnuit Iuppiter, camelumque deserta in loca relegavit; 
laeta prata, agros, hominum urbes equo reliquit. 

Aiunt equum etiam nunc, si forte camelum adspexerit, 
tremere per omnes artus atque horrescere. Pristinae stulti¬ 
tiae suae profecto reminiscitur. 

Nonne quod equus fecit, id nimis saepe ab ipsis hominibus 
fieri solet, quotienscumque illi, contemptis bonis quae natura 
dedit, multa et prava exoptant, sibique ob id unum ea pro¬ 
futura credunt quod illis ipsi careant? Id nos fabella ad¬ 
monitos vult. Docet eadem quam simili facie et praeclara 
et turpia se exhibere consueverint, quam saepe equum quae¬ 
renti camelus obveniat. Ipsos homines hac fabella describi 
fateamur necesse est. Nos enim generosam equi naturam in 
animis nostris inesse credimus, latentem camelum non vide¬ 
mus, cuius, dum turpitudinem referimus, patientia caremus. 
Circumit tamen veritas, suoque in speculo nos veram homi¬ 
nis effigiem vel invitos spectare cogit: pilosa crura nobis, de¬ 
formem faciem, obscenum ac gibberosum dorsum reper- 

cussa imagine obicit exprobratque. Sed nostra nos inanitas 
falsis nominibus ludere docet, ac temere nobis ipsis blandiri, 
cum ignaviam nostram prudentiam vocamus, fraudem calli¬ 
ditatem, avaritiam parsimoniam, tum praesertim cum into¬ 
lerabili iactantia ac levitate superbiam et ferinam rabiem 
magni animi appellatione obtegimus. 




III. - DE REGIS FILIA PULCHERRIMA 



Regiam puellam quattuor adulescentuli, summo genere 
orti, misere perditeque amabant. 

Par omnibus nobilitas, forma, ingenium, virtus in ar¬ 
mis, iuventutis decus; pari in puellam amore deperibant; 
pari studio illius connubium exoptabant. Quae, cum diu, 
cui nuberet, dubia atque incerta fuisset, gravi morbo cor¬ 
repta paucis diebus periit. 

Postquam autem, perfectis exsequiis, corpus mortuae vir¬ 
ginis in rogo est impositum flammisque involutum ardere 
coepit, unus ex illis adulescentulis in ignem periturus se 



proiecit, ut, quandoquidem spem nuptiarum mors ademisset, 
uno dumtaxat eodemque monumento cum puella conderetur. 

Ubi vero omnia combusta sunt flammaeque resederunt, 
alter illorum iuvenum, cineribus diligentissime collectis, 
splendidum mortuae puellae sepulcrum exstruxit, idque 
area circumdedit pretiosis arboribus exquisitisque floribus 
consita, quam summa diligentia ac pietate cotidie colebat, 
multoque aquarum rore, multis lacrimis perfundebat. 

Tertius vero adulescentulus statim peregre profectus est, 
ceterisque curis posthabitis totum orbem terrarum curribus 
et navibus pervagabatur, studiosissime quaerens num vesti¬ 
gando et perscrutando omnia remedium aliquod invenire 
posset, quo adhibito puella ad vitam revocaretur. 

Unus tantum ex quattuor, quamquam et ipse gravi mae¬ 
rore adficiebatur, seu quod blandius puellam amaverat, sive 

eo quod tribus illis, ut suspicari licet, sapien- 



tior erat, nullum amoris pietatisve docu¬ 
mentum edidit: domi mansit, lacrimis tem¬ 
peravit, negotia sua gessit. 

Accidit vero ut ille, qui eo animo in exter¬ 
nis regionibus peregrinabatur, ut regis filiae 
vitam redderet, ignotum quoddam Indiae 
oppidulum casu ingressus id tandem reme¬ 
dium inveniret, quod diuturno labore requi¬ 
rere non desierat: pulvis erat magicus, mira 
efficacia, vel adversus mortem praestantis- 


simus: « pimpirimpinus » appellabatur. 
Forte eum pulverem mercator, illius regionis incola, dum 


in longinquas terras nullo comite iter facit, in ipsa via 
temere effusum nactus 


erat, tantoque fortunae 
munere vehementer ga¬ 
visus cupide exspecta¬ 
bat, si quis illum magna 
pecunia accipere vellet. 
Non cunctatus est adu¬ 
lescentulus ingenti pretio 
oblatum medicamentum 
emere; deinde, nulla 
mora interposita, redi¬ 
tum parare coepit. 

Domum ergo quam 
celerrime reversus, pe¬ 
nates suos tandem revi¬ 



sit, pulverem secum adferens, quo nihil pretiosius aiunt 
in his terris inveniri posse. Ne multis: puellae sepulcrum 
adiit statimque vim pulveris experiri constituit. Quid tum ? 
0 rem mirandam! Terra movetur; sepulcrum nutat, dehiscit, 
corruit; urna ipsa recluditur, patefit; cineres animantur: 
dicto citius mortua virgo atque una amans ille miserrimus, 


qui iisdem flammis consumptus eodem monumento, per¬ 
mixtis cineribus, conditus erat, incredibili omnium gaudio 
ad vitam redditi sunt. 

Sed rursus, ut sunt adulescentuli in amando obstinati, 
lis magna orta est, quis puellam uxorem duceret, quam suam 
quisque fieri cupiebat. Neque longe res aberat ab armis et 
sanguine, atroxque certamen exarsurum erat, nisi puellae 
pater, rex idem summa prudentia praeditus, adulescentulis 
persuasisset, ut sapientissimum quendam senem adirent ab 
eoque ea lege sententiam acciperent, ut quicquid ille statuis¬ 
set, ratum omnes haberent. Placuit consilium, atque arctis¬ 
simo se iureiurando obligaverunt nihil quemquam contra 

senis illius sententiam ausurum. Qui quidem, cum diu mul¬ 
tumque rem consideravisset, haec fertur edidisse: 

«Qui pulveris virtute puellam ad vitam revocavit, cum 
patris munere functus sit (pater est enim quicumque mor¬ 
tali homini vitam tribuit), patris loco est habendus. Desistat 

igitur puellae nuptias 
adpetere: parentes a li¬ 
berorum connubio le¬ 
ges omnes arcent et 
humanae et divinae. 

«Qui vero eiusdem 
patris opera et consilio 
una cum illa revixit, 
frater est: fratri soro¬ 
rem nubere nefas. 

« Qui, sepulcro 
exstructo, aream dili- 
genter consitam adsi- 
due coluit, servi ille 
operam virgini navavit, non sponsi. Regiam puellam apud 
servum collocare et lex vetat et mores non patiuntur. 

« Quid contra impediverit quominus unus ille qui, amissa 
puella, sibi morem gessit, res suas non neglexit, mortuos 
iacere iussit, cum neque pater sit neque frater neque servus, 
domum virginem ducat? Huic uni igitur rex filiam suam 
despondeat oportet». 

Omnes consenserunt sapientem illum rem optime diiudi- 
casse, sanctissimeque iusiurandum servaverunt. 

Haec fabula monet ne nimis in re ulla, si quid cupimus, 
desudemus, cum fortuna, ut multis ex rebus colligi potest, 
plerumque soleat neglegentioribus favere. 






3. * Paoli. Varius libellus. 




COLLOQUIUM I [De haedo et lupo) 


Magister. - Exsurge, 

Paule; quaere in libello 
scholastico tuo eam fabel¬ 
lam quae inscribitur: De 
haedo et lupo. 

Paulus. - Inveni illam. 

Quid tum? 

Magister. - Eam fabel¬ 
lam recita, elata voce, ac 
tam plane, tam distincte, 
ut omnes condiscipuli tui 
audire possint. Ceteri discipuli, dum Paulus recitat, clauso 
libello quid in fabella enarratum sit intellegere conentur. 

Paulus. - [Cito ac confuso ore recitans) : « Haedus, quem 
derelictum a grege, lupus persequebatur....». 

Magister. - Ohe! Nimis submisse loqueris, litteras vero 
neglegentius exprimis. Quomodo illi quod recitas intelle¬ 
gant ? Verba ita exprimas oportet, ut singulas litteras elate 
ac nulla obscuritate enunties. Rursus ergo incipe. 

Paulus. - Recte suades: experiar: « Haedus, quem dere¬ 
lictum a grege lupus persequebatur, conversus ad illum: 
‘ O lupe, inquit, quoniam video me tuum cibum futurum, 
ne iniucunde moriar, cane tibiis, ut saltem Cum autem et 
lupus tibiis caneret et haedus saltaret, canes audiverunt sta- 
timque lupum persecuti sunt. Tum lupus: ‘ Merito, inquit, 
haec mihi fiunt; oportebat enim me, cocus cum essem, tibi¬ 
cinem non agere ’». 

Av-t, 


i l 


\ 




M agister. 


(A d alium discipulum 


conversus ): 


Audivisti, 


Petre, 


quod 


Paulus recitavit ? 


Petrus. 




Audivi equidem, ac li 
bentissime; nam iu 


eunda 


ea fabula 


1U- 

est 


et recte nos admonet 


{% 


Magister. - 

nam admonet? 


Quid 


Petrus. 


Periculo 


sum esse artem, quam 
non didiceris, exer¬ 


cere. 


M agister. 


Opti 


me. Quid vero in ea 
fabella narratur? 

Petrus. - Haec fere. 


Haedus, cum insequentem lupum nullo modo effugere pos¬ 
set, illum rogavit ut tibiis caneret, quo ipse iucundius mo¬ 
reretur. Lupus igitur illi, ut morituro, morem gessit. At 
canes audiverunt, quod quidem fore haedus speraverat; 
adeurrerunt, lupusque fugere coactus est. 

Magister. - Recte; conside. {Ad alium discipulum conver¬ 
sus) : Visne, Carole, eandem rem aliis verbis exponere ? 

Carolus. - Utique. Lupus haedum insequebatur. Qui 
quidem, cum nullam viam salutis sibi videret superesse, 
lupum ut tibiis caneret oravit, ne 
ipse iniucunde, ut aiebat, morere¬ 
tur. Adnuit lupus, tibiisque canere 
coepit; at canes venatici, cantu exci¬ 
tati, ipsum lupum insecuti sunt. 

Tum fera, haedo dimisso, in fugam 
est conversa. 

Magister. - Quid tum lupus 
exclamavit ? 

Carolus. - «Oportebat me, coquus 
cum essem, tibicinem non agere ». 

Magister. - Quid aliud ex hac fabula colligi potest? 
Carolus. - Nil adiciendum puto. 

Magister. - (Omnes discipulos adlocutus) : Nemo quicquam 

respondebit ? 

Unus ex illis. - Ipse, si licet. 

Magister. - Dic, age. 

Discipulus. - Fabella de haedo et lupo illud etiam docet, 
fieri nonnumquam ut, qui viribus vincuntur, fortiores calli¬ 
ditate superent; ideoque corporis vires, si prudentia absit, 
nulli utilitati esse. Tibiarum enim cantum canes venaticos 
excitaturum haedus probe intellexerat, lupus minime su¬ 
spicatus est. 

Magister. - Rectissime conclusisti. Conside. 




COLLOQUIUM II [De Cynegiri virtute ) 


Magister. - Huc ades, Valeri, ex libello tuo quid Cyne¬ 
girus egerit recita. 

Valerius. - «Cynegiri, militis Atheniensis, gloria magnis 
scriptorum laudibus celebrata est, qui in pugna Marathonia, 
post proelii innumeras caedes cum fugientes hostes ad na¬ 
ves egisset, onustam navem dextera manu tenuit nec prius 
dimisit quam manum amitteret; tum quoque, amputata 
dextra, navem sinistra comprehendit, quam et ipsam cum 
amisisset, ad postremum morsu navem detinuit». 

Magister. - Idem verbis tuis enarra. 

Valerius. - Cynegirus Atheniensis apud Marathona fortis¬ 
sime pugnavit; fugientes hostes ad naves insecutus est; na¬ 
vem unam manu detinere conatus est. Deinde, cum hostes 
utramque manum illi amputassent, dentibus. 

Magister. - Quid de hac re sentis? 

Valerius. - Quod vix credibile est, fidem habere nequit. 

Valerius. - Aeschyli frater. 

Magister. - Unde scis? 

Valerius. - Ex adnotationibus, quibus liber noster est 

instructus. 

Magister. - Quis Aeschylus? 

Valerius. - Tragoediarum scriptor clarissimus, qui et ipse 
apud Marathona fortiter pugnavit. 

Magister. - Quo anno apud Marathona pugnatum est ? 

Valerius. - Anno quadringentesimo nonagesimo ante Chr. n. 
Magister. - Recte; conside. 



COLLOQUIUM III (De duobus anguibus) 


Magister. 


Legistine, Fabulle, narratiunculam de amore 


coniugali, quam Italice convertendam adsignavii 


? 


Fabullus. 

Magister. 

Fabullus. 

Magister. 

Fabullus. 
M agister. 
Fabullus. 


Legi. 

Quid Tiberio Graccho evenit? 

Duos angues domi deprehendit. 

Quid postea fecit? 

Haruspicem adiit, eumque consuluit. 

Quid ille? 

Respondit, si mas dimissus esset, Tiberii uxo 


rem perituram; si femina, ipsi Tiberio mortem instare. 


Magister. 


Quomodo, hoc responso 


S*; audito, Tiberius se gessit? 


Fabullus. 

Magister. 


Feminam dimitti iussit. 
- Clarum igitur exem¬ 


plum amoris coniugalis edidit. 


Fabullus. 


Fabullus. 
dum erat. 

M agister. 


At non aliter illi facien 


Quomodo dicis? 


An debuit ille, mare dimisso feminaque ne 


cata, uxorem ipse suam interficere? 


Magister. 


(Ridet). In hoc tamen laudandus est 


) 


quod 


pro salute uxoris suam ipsius vitam spreverit. Nunc totam 
narrationem expone. 

Fabullus. - (Celerrime). Tiberius Gracchus duos angues, 
marem et feminam, deprehendit. Haruspicem.... 


M agister. 


(Manu ut desistat imperat). Nihil prorsus in 


tellego; tanta est enim tua celeritas in dicendo. Dixi sescen 


ties: articulatim verba proferenda sunt, clare, distincte, non 
sine aliqua gravitate, cui nil tantum obest quam pronun- 

tiandi concitatio. Narrationem igitur de integro resume, sed 
pressius loquere. 

Fabullus. - « Ti. Gracchus, anguibus domi suae mare ac 
femina deprehensis, certior factus ab haruspice mare dimisso 
uxori eius, femina ipsi celerem obitum instare, salutarem co- 
niugi potius quam sibi partem augurii secutus, marem ne¬ 
cari, feminam dimitti iussit, sustinuitque in conspectu suo 
se ipsum interitu serpentis occidi». 

Magister. - Nunc id ipsum verbis tuis enarres velim. 

Fabullus. - Cum Tiberius Gracchus duos angues, ma¬ 
rem et feminam, deprehendisset, haruspicem consuluit. Ille, 
re explorata: «Mare dimisso, ait, mors uxori tuae impen¬ 
det ; dimissa femina, tibi». Tiberius statim marem necari 
iussit. 

Magister. - Probo, conside. 



COLLOQUIUM IV {Marius et Cimbricus servus) 


Magister. - Exsurge, Gai. Recita ex libro tuo narratiun¬ 
culam de Mario et Cimbrico servo; sed non, ut plerumque 
in ludis fit, incondito quodam murmure aut (quod contra¬ 
rium est vitium, sed aeque improbandum) nimis intente in- 
stanterque pronuntiando, voce quam decet editiore, tam¬ 
quam si in contione potius quam in ludo quis loquatur. Apte, 
sapienter dicendum est, pausis notatis, voce, prout res po¬ 
stulat, nunc intenta, nunc remissa, ut ipsa sonorum varie¬ 
tate sententia plane colligatur. 

Gaius. - «Marius post sextum consulatum annumque 
septuagesimum nudus ac limo obrutus, oculis tantummodo 

ac naribus eminentibus, extractus 
arundineto circa paludem Maricae, 
in quam fugiens consectantes Sullae 
equites se abdiderat, iniecto in col¬ 
lum loro, in carcerem perductus est. 
Ad quem interficiendum missus est 
cum gladio servus publicus, natione 
Germanus, qui forte ab eo impera¬ 
tore bello Cimbrico captus erat; ille 
vero ut agnovit Marium, magno 
eiulatu exprimens indignationem ca¬ 
sus tanti viri, abiecto gladio, pro¬ 
fugit e carcere». 

Magister. - Recte, puer. Nunc 
velim ea quae recitasti verbis tuis 

exponere coneris. 

Gaius. - Marius, cum Sullae equi¬ 
tes fugeret, in palude delituit. Deprehensus est atque in 
carcerem abductus. Ad eum interficiendum servus publi- 



cus, natione Germanus, missus est. Ille vero, qui bello Cim¬ 
brico captus erat, Marium agnovit atque, abiecto gladio, e 
carcere profugit. 

Magister. - Elegantius poteras; sed nusquam errasti; in 
ludis id primum est. Nunc vero Marius ille qui fuerit scire 
cupio. 

Gaius. - Magnus Romanorum imperator. Bellum Iu- 
gurthinum confecit; Cimbros Teutonosque gravissima clade 
reppulit; magnam illorum multitudinem concidit, maximo 
periculo Italiam liberavit. Memini superiore anno tecum in 
Eutropii Breviario nos legisse natum illum agresti loco, hir¬ 
tum atque horridum vitaque sanctum, quantum bello opti¬ 
mum, tantum pace pessimum fuisse. 

Magister. - Ipsa Eutropii verba sunt; nihil desideratur. 

Gaius. - Memoriter enim didici; saepius enim nos admo¬ 
nuisti ut, si quid in Latino sermone proficere vellemus, 
quam plurima memoriae mandaremus. 

Magister. - Nec quicquam aliud instantius commenda¬ 
verim. At cur Eutropius Marium pace pessimum iudicet 
non video. 

Gaius. - Nulli tale iudicium aptius congruit; nam cum 
eo tempore duae factiones cives Romanos distinerent, Ma¬ 
rius, populari causa suscepta, victoriam plebis superbe 
atque atrociter exercuit. Adversariorum factionem oppressit, 
principes eorum qui optimatium causae favebant in pro¬ 
scriptorum numerum rettulit, caedibus, luctu, terrore totam 
Italiam implevit. 

Magister. - Probissime. Conside. 



COLLOQUIUM V {De animalibus) 


Magister. - Cras unusquisque vestrum ea quae de anima¬ 
libus in libro vestro leguntur, Italice conversa ac nitide 
exscripta mihi tradet. Id pro penso erit. Aliquot capitula 
sunt; brevia, neque ea difficilia. Quin etiam spero iucun- 
dum vobis fore tam multa de animalibus cognoscere. At ca¬ 
vetote ne omnia credatis; multa a veri similitudine absunt ; 
nonnulla vero falsa et commenticia ibi commemorantur, pra¬ 
vae vulgi opiniones. 

Discipulus. - Quid igitur opus est ea nos discere, quae 
a vero aversa sunt? 

Magister. - Dicam; qui antiquitatis notitiam adfectat, eum 
illud etiam pervestigare atque exquirere oportet, quae veteres 
homines crediderint, vel si contra veritatem crediderint. An 
ignoras Dantem nostrum solem circa terram circumferri falso 
putasse? Quod qui non noverit, putasne Dantis illum car¬ 
mina probe intellegere posse ? Nunc, quoniam de animalibus 
mentio incidit, quaero ex vobis quae inter animalia maximae 
hominibus utilitati esse putetis. 

Discipulus. - Ante omnia bovem; nam et agros arat et 
currum trahit et agricolis in omnibus operibus est adiu- 
mento. Idem carnibus suis cibum optimum praebet, corio¬ 
que, quo tegitur, calceamentis materiam suppeditat. Eius 
femina, quae vacca vocatur, lac bubulum dat, quod ho¬ 
minibus gratum ac salubre alimentum est, pueris vero et 
aegrotis et senibus paene necessarium; eorum victus enim 
maxime in lacte consistit. 

Discipulus alter. - Si de camis suavitate disserere opor¬ 
tet, iniquum est nullam de porco mentionem facere; quam 

multis enim deliciis suilla caro hominum mensas instruit! 


Si quis gutturi ac ventri indulgere solet, paene innumera 


biles 


voluptates 






ex 


illa: 


nihil exquisitius 


aut 


tam 


varium natura gulosis viris obtulit, nihil delicatius. 


M agister. 


Iure id addidisti. Etiam veteres scriptores 


suillae 


carnis 


suavitatem 


laudibus 


efferunt; 


quin 


etiam 


Plinius ille, quo nullus curiosior na¬ 
turalium rerum indagator exstitit, 
quinquaginta sapores aetatis suae 
coquos in carne suilla invenisse re¬ 
fert. At dic: ubi caro vitulina ac bo- 
vina venit? 



Discipulus. - Apud lanium. 

Magister. - Ubi veneunt et pernae, et farcimina suillae 
carnis ut lucanicae, isicia, botuli? 


Discipulus. - Apud salsamentarium. 

Magister. - Recte; sed ad bovem revertamur; quis ex 
corio calceos efficit curatque ut ad pedes habiles apti- 
que sint? 

Discipulus. - Sutor. 

Magister. - Ubinam? 

Discipulus. - In sutrina. 

Magister. - Quis boum tergora subigit coriumque perficit ? 

Discipulus. - Coriarius. 

Magister. - Quod animal post bovem utilius? 
Discipulus. - Ovis. 

Magister. - Quasnam utilitates ex ove percipimus? 



Discipulus. - Ovis villi lanam prae¬ 
bent; ipsa cotidie ad mulctram venit 
ex eiusque lacte caseus optimus fit. 
Agnis quoque quos illa parit pro cibo 

utimur. 

Discipulus alter. - Sic igitur ea mu¬ 
nera pensamus! Lanam illa et caseum 
suppeditat, nos tanti beneficii memo¬ 


res illius prolem iugulamus atque comedimus. Malum genus 


homines, semper beneficiorum acceptorum immemor! 

Magister. - Tace, philosophe, atque, si libet, oleribus ve¬ 
scere. Vel potius dic: quibus modis lana tractatur, ut ad 
quotidianos usus sufficiat ? 

Discipulus. - Ante omnia lana nendo in filum ducitur. 
Nebant olim ancillae, aniculae; quibusdam locis mulieres 
omnes; colu et fusis nebant, lanae pensa in stamina ducentes. 
Nostris vero temporibus hominum industria nendi operam 
a mulieribus ad machinas transtulit. 

Magister. - Bene habet; sic pergito. 

Discipulus. - Lanae staminibus texturae conficiuntur, 
quibus utimur vel corporis tegumentis vel lectorum stragulis. 

Magister. - Ubi lanae texuntur? 

Discipulus. - A textoribus vel a textricibus in textrinis. 

Magister. - Quid haec vox significat, textrinum ? 

Discipulus. - Duplicem vim habet: nam et locum, ubi 
lana texitur, significat et artem ipsam texendi. 

Magister. - Suntne alia animalia quae hominum com¬ 
moditatibus inserviant? 


Discipulus. 


Sunt profecto, eaque complura. Canis in 


primis, qui ob fidelitatem obsequiumque amicus hominis ap- 

___ pellatur. Nullum animal in officio per- 

solvendo constantius est: aedes ille cu- 
/ stodit, greges servat, venatoribus etiam 

j atque aucupibus tantae utilitati est, ut, 

jiJ \ O"— vS' nisi canis operam suam tam strenue ho- 

•J ?/ mini navaret, nulla ars venatoria esset, 

^ nullum aucupium. 

Magister. - Scisne quid venatio ab aucupio differat? 
Discipulus. - Ante equidem ignorabam; sed memini te 
nuper dicere aves captare aucupium esse, lepores vero maio- 
resque feras insectari eam esse venationem. 


Magister. - Probissime; pergito. 

Discipulus. - Longum est usus omnes persequi, quos ani¬ 
malia ad humanam vitam adferunt; ut asini, patientissimum 
genus, ad onera ferenda maxime idoneum; ut bombyces, 
qui bombycem pariunt, unde sericae (vel bombycinae) vestes 
parantur; ut apes, quae mei colligunt atque condunt; ut, 

si volumus, feles etiam, quae mu¬ 
res insectatur atque domos obsce¬ 
nis illis hospitibus purgat. 

Discipulus tertius. - (Submis¬ 
se). Feles mea, fateor, nihil aliud 
agit nisi lac sorbet, dormitat, 
stertit. Carnem illa quidem, si oc¬ 
casio detur, arripit voratque; mu¬ 
ribus vero parcit. Credo eam cum illis pacem sempiternam 
pepigisse. 

Magister. - De animalibus hodie sat diximus; ad aliam 
rem transeamus. 




COLLOQUIUM VI (Malus quidam discipulus) 


Magister. - Publium 
hodie interrogabimus. 
Phaedri fabellam, quam 
heri Italice convertimus, 
tu, Publi, memoriter, ut 
praecepi, recitabis. De ra¬ 
na rupta agebatur, quae, 
dum bovis magnitudinem 
consequi vult, nimis rugo¬ 
sam cutem intendendo, ut 
poeta ait, «rupto iacuit 
corpore». An versus illos 
edidicisti ? 

Publius. - (Emungit 
nares; tacet). 

Magister. - Praeclare responsum! 

Publius. - Si vis, incipiam. 

Magister. - Quidni ? id ipsum volo. Distincte atque 
clare profer. 

Publius. - (Bis ter que balbutit ): «In prato quondam....». 
Magister. - Nil aliud? Exspecto quae sequuntur. 
Publius. - (Caput scabit; tandem haesitante lingua pro¬ 
nuntiat): «In prato quondam....». 

Magister. - Siccine satis? Perge. 

Publius. - Facerem, sed.... nil memini. 

Magister. - An potest quisquam quae numquam didice¬ 
rit meminisse ? Quod nil reminisceris, voluntatis vitium est, 
non memoriae. 

Publius. - Nescio quid nunc memoriae officit; sed expe¬ 
riar: «In prato quondam.... rana.... conspexit bovem....»; 
dixi igitur:... « conspexit bovem.... ». {Ad quendam conversus, 
submissa voce): Subice, quaeso. ( Distorquet oculos; digitis 
significat ut aliquis sibi subveniat). 

Magister. - An putas me quid submisse dicas non audire, 
manusque tuas non videre? Cur potius non fateris pensum, 
quod accepisti, te neglexisse? 

Publius. - Fateor; sed me reprehendere noli: valetudine 
impeditus sum. 

Magister. - Credam? 

Publius. - Totum diem heri ex capite laboravi. 

Magister. — Cur te mentiri suspicer? Cedo tamen libel¬ 
lum tuum, ut inspiciam quomodo 
praeterita pensa emendaveris. 

Publius. - Domi libellum re¬ 
liqui. 

Magister. - Haec quidem 
summa neglegentia est. Quid? si 
miles eris, armis te instruere obli¬ 
visceris ?. 

Publius. - Peccavi, fateor; 
sed libellus meus atramenti ma¬ 
culis scatebat; exscribere in ani¬ 
mo erat; ignoscas. 

Magister. - Ignoscam; audi 
tamen. Desidiosus es, puer; offi¬ 
cia scholastica semper neglegis. 

Quinque iam menses hunc ludum frequentas et me audis, 
sed quidnam ex verbis meis profeceris nondum video. Id 
unum scis, plorare; nam, postquam pagellam scholasticam 
pessimis notis distinctam accepisti, tum, ecce, puellarum 
more eiulas: profluvium est lacrimarum; tragoedia mera. 
Negas ea omnia tua culpa fieri; mala fata incusas et prae¬ 
ceptorum severitatem et magnum viae clamorem, ad quam 
ludus spectat. Coniurant omnia in te, miselle. Tu innocens 
es, diligens, attentus, discipulorum optimus. Redi nunc ad 

scamnum tuum; cras iterum interrogaberis; hodie, ut pol¬ 
licitus sum, tibi ignoscam, ut scias numquam seram esse 
paenitentiam, si quem in ludo pigritiae suae taedere coe¬ 
perit. Sed memento magnam quidem esse magistrorum be¬ 
nignitatem, non illam tamen infinitam. I quam citissime. 



COLLOQUIUM VII (Discipulorum rixa) 


Magister. - Rogat me per famulum praeses ut illum sta- 
tim conveniam. Spero vos, me absente, quietos fore; non 
diu abero. Tu, Gai, qui classi ob diligentiam praepositus es, 
condiscipulos tuos regendos susceperis; iura disciplinae, tam¬ 
quam si magister sis, exerceto. {Abit). 

Undique submissa murmura audiuntur ; puellae statim ala¬ 
criter, ut adsolent, confabulari incipiunt; hic ridet, ille plum¬ 
bum acuit; nonnulli oscitant. Titus, discipulorum pessimus, 
brachium Iulii carpit; hic aegre vocem premit. 

Gaius. - St! Vos oro ut silentium teneatis; si quid tur¬ 
babitur, ipsum me magister reprehendet. 

Discipulus quidam. - Iure id precatur. 

Discipulus alter. - {Ad Gaium). Dic potius: «Quousque 
tandem patientia mea abutemini ? ». Mihi crede, nobilius 

sonat. 

Titus. — {Gaium procaciter intuens). Salve, magister op¬ 
time; magister et domine, salve. 

Gaius. - {Ridens). Et te salvere iubeo; sed tace. 

Titus. - Dic mihi, doctissime: licetne paululum exire ? 

Gaius. - Non licet. 

Titus. - Sed necessitas quaedam impellit ut exeam. 

Gaius. - Credo; sed cito magister revertetur; tum, si ille 
permiserit, exibis. Nunc tace. 

Titus. - {Cantitat, manus sic agitans, velut si cithara 
ludat). 

Vice magistri fungitur; 

Gerit quatitque ferulam; 

Discipulis imperitat, 

Formidulosus omnibus. 





Adspectu venerabilis, 
Quamvis pusillo corpore, 
Infirmo quamvis latere. 
Pallente quamvis facie. 

Magistri sedem occupat; 
Magistri tenet cathedram. 
O casus iucundissimus! 

{Cachinnat) 

Asellos regit.... asinus. 



nente abnuis? Novi mores tuos; oboedientior es quam decet. 
Scholasticam modestiam nimis servas; ludi disciplinam ultra 
modum amas. Sed ficta est atque adsimulata ista tua virtus, 
fictum istud disciplinae studium. Omnium in obsequio vivis, 
miserrime. Magistro adsentaris; praesidem cernuus, obtorto 
collo oculisque demissis, tamquam supplex, adloqueris; ip¬ 
sum ludi famulum catelli more 
adularis. Atqui boni discipuli 
munera haec tria sunt: discipli¬ 
nam odisse, magistros contem¬ 
nere, aliena pensa exscribere. 

{Ridet aliquis ; ceteri indignantur). 

Discipulus quidam. - Visne 
tacere ? Taedet nos omnes im¬ 
portunae istius loquacitatis. 

Tullius. - Patere; stultus est. 

Qui stultus nascitur, stulte lo¬ 
quitur, stulte agit, in suaque stul¬ 
titia involutus, tamquam sus in 
coeno, vivit. Dies veniet: stulte 




peribit. In ludo iste nil proficit; mente parum validus cum 
sit, lingua tantum valet, mirae loquacitatis adulescentulus. 
Ceterum nescit quot digitos in manu habeat. 

Titus. - Heus tu! Quid submurmuras? Quid me vana 
ista garrulitate incessis ? Audivi equidem quid diceres. Stul¬ 
tus ego? Tu, credo, unus sapis. Mirum quantum! Poeta es; 
id quis ignorat ? Tamquam Musarum adflatu instinctus in¬ 


tueris; sollemniter incedis; 


capillos insuper innumerabiles 


geris. Capillos dixi ? Silva est potius; eaque tam densa, quam 
ne Orpheus quidem, collega ille tuus, lyrae cantu deduceret. 
Sed audi me, pupule, audi, bellissime: timeo, vehementer 
timeo - quid? -, ne incondita ista silva incolas plurimos 


quid! 


? 


alat. ( Cachinnat). 


Gaius. 


Finem tandem facito protervis istis dictis; nisi 


conticueris, famulum arcessam magistrumque per illum orabo 
ut statim redeat. 


Tullius. - Ego vero ne magistrum quidem exspectabo, 
at, si verbum amplius addideris, colaphum tibi impingam. 
Reminiscere: hi mei versus sunt, haec carmina cano. 

Titus. - O Parnasi decus, o caput Musis pediculisque di¬ 
lectum, credisne te unum manus habere? Pugnis tam bene 
utor quam lingua: experire, vapulabis. 

Tullius. - Tu potius: en, accipe! (Os illi contundit). 

Titus. - Accipe et tu. ( Pugnum in Tullii caput impingit ). 

Gravis tum oritur tumultus et puellarum quiritatio; con¬ 
clave totum clamoribus personat; in omnibus scamnis turba¬ 
tur. De improviso magister in limine insistens conspicitur: 
magnum fit silentium. 

Magister. - Optime! laudo; ita scilicet ludi disciplina 
servatur. ( Cathedram inscendit; sedet). Considite. Tu, Gai, 
famulum voca. Praesidem ille cum duobus istis belligeran¬ 
tibus adeat. Tu illos comitabere; rem omnem diligentissime 
enarrabis; quod ubi feceris, statim redito. 

Titus, Tullius, Gaius exeunt. 

Magister. - (Obducta fronte diu tacet; dein¬ 
de Caesarem adloquitur): Tu, Caesar, pygmaeo- 
rum narratiunculam, quod pensurrt heri acce¬ 
pistis, liberius expone. 

Caesar. - Pygmaei ternis mensibus expe¬ 
ditionem contra grues faciunt. Insident arie- 




— 50 — 

tibus vel capris; sagittis bellum gerunt. Ova pullosque ar¬ 
ripiunt, quibus utuntur pro cibo. Pinnis putaminibusque 
admixto luto casulas aedificant. 

Magister. - Probe rem exposuisti. In hoc tamen errasti, 
quod verbum insident pronuntians secundam syllabam per¬ 
peram acuisti; at prima acuenda erat: insident pronuntian¬ 
dum est, non insident ! 

Gaius. - Te orat praeses ut discipulis recites quae ille 
in his classis commentariis scripsit. ( Commentarios porrigit). 

Magister. - (Recitat). 

«Titus, quod, absente magistro, ludi disciplinam turba¬ 
verit, condiscipulos irriserit, remque ad rixam perduxerit, 
quinque dies a ludo abesto. 

«Tullius, quod lacessitus nimis acriter responderit, prior- 
que vi usus sit, tres dies a ludo abesto. 

«Neuter rursus in ludum admittetur, nisi pater, vel is 
qui patris munere fungitur, eum comitetur. 

« Cum redierint, severe a magistro admonendi sunt, ni se 
emendaverint, fore ut maioribus poenis plectantur ». 

Magister. - (Graphio commentarios signat; charta bibula 
exsiccat; famulo reddit). Sic fiet. 




COLLOQUIUM VIII (De novis verbis Latine fingendis) 


Discipulus. - Libenter, magister, hunc tibi libellum tra¬ 
diderim, quem nuper, festis Paschae diebus, domi otiosus 
composui. Ineptiae sunt, fateor; sed, nescio quomodo, tan¬ 
topere me delectant, ut quid de toto hoc genere sentias scire 
vehementer cupiam. 

Magister. - Haud sane intellego quidnam in libello tuo 
scripseris; ostende, quaeso. Si consilium quaeris, quantum 
in me est, non gravate tibi adero. Meum enim officium est 
et docendi et admonendi. 

Discipulus. - Vide, igitur. Haec interdum mihi cogitatio 
incidit, quod quidem plerisque accidisse suspicor, quam 
multa nostrae aetatis homines reppererint, quae antiquitati 
penitus ignota fuerunt. Quae si veteres illi scriptores patrio 
sermone significare vellent, quibus verbis uterentur? Id igi¬ 
tur expertus sum, si qua nostrae aetatis verba, quae recen- 
tissima essent, recte Latine converti possent. 

Magister. - Ede exemplum. 

Discipulus. - Audi. Eam tabernam, quam saepe ingre¬ 
dimur, ut stantes fabae Arabicae sucum ducere, vel cer¬ 
visiae poculum haurire possimus, ut nos barbarico verbo 
(prosunt enim et verba externa, si brevitas illa commendet) 
‘ bar ’ appellamus, tabernam potoriam Latine dicendam puto. 

Probasne ? 

Magister. - Minime. 

Discipulus. - Cur? 

Magister. - Erras enim et vehementer tu, cum credas 
nullas potorias tabernas veteribus fuisse. Nil apud illos tam 
frequens, tam usitatum fuit. Graeco nomine thermopolia vo¬ 
cabant. Idem igitur fuit apud Graecos et Romanos thermo- 

nova vocabula fingere? Nisi forte libeat in antiquorum no¬ 


minum locum recentiores locutiones temere subicere, ita ut 


pro theatro spectandi locus ' dicatur, 
pro bibliotheca ‘ aedificium librorum 
armaria adservans pro pharetra ‘sa¬ 
gittarum custodia Quo quid stultius 
fingi potest? 

Discipulus. - At multa sunt, quibus 
veteres procul dubio caruerunt. 

Magister. - Certe; cedo igitur li¬ 
bellum, ut diligenter inspiciam. Vel po¬ 
tius, ipse recita. 

Discipulus. — « Sigaro », nicotiniana 
folia in bacilli formam convoluta. Pro- 
basne ? 

Magister. - Non satis; nam tu, dum 
« sigaro» Latine reddere conaris, Ilia¬ 
dem paene scripsisti. Quam multis verbis enim usus es ut 
rem unam significares! An credas, si apud Romanos mos 
hic invaluisset, ut, tabaci fumum sugerent, hac, ut ita di¬ 
cam, periphrasi usuros fuisse? In novis vocabulis fingendis 
nimis longae verborum circuitiones vitandae sunt. Simplici¬ 
tate est opus, quae praecipua virtus habetur in loquendo. 
Ut melius Antonius Bacci, qui vir singulari doctrina ac pe¬ 
ritia id sibi proposuit ut, quae vocabula Romanis prorsus 
ignota nostra tempora postulant, ea Latine redderet, «si¬ 
garo » tortile tabacum vocavit! 

Discipulus. - ‘Bicicletta’ bicyclula, birota. 

Magister. - Utrumque vocabulum probo; alterum enim 
Aloisius Graziani eleganti atque vulgatissimo carmine sanxit 
et quasi publico iure fecit, alterum Maurus Ricci lepidis 
quibusdam versiculis. Perge, quaeso. 

Discipulus. - ‘ Andare in bicicletta ’ birota ire, incedere. 

Magister. - Falso! Nam ire quid esset, sescenties dixi: 
pedes incedendo vel ambulando alternare, gradum gradui ad¬ 
dere, id illud est quod recte ire dixeris. Quisquis vero vehiculo 

fertur, sive navem conscendit, sive currum agit, vel birotae 
insidet, vehitur ille, non it. Hoc loco igitur libellum tuum 
sic emendes oportet: birota vehi. Nunc recita quae sequuntur. 

Discipulus. - ‘ La radio ’ radiophonum, ‘ Automobile ’ 

autocinetum. 



Magister. - Ficta ista verba sunt; neque tamen dam¬ 
nanda mihi videntur. Nam quid opus est per verborum 
ambitum recentiora inventa significare, cum 


Graeco sermone multa quae nostrae aetatis 
sint ita exprimere possimus ut singulis ver¬ 
bis singulae res significentur? 

Discipulus. - ‘ Gelato di panna montata ’ 
nivea lactis floris sorbitio. 

Discipulus alter. - (Submissa voce). Sor¬ 
bere malo quam Latine conversam audire. 

Discipulus. - ‘ Cartoni animati ’ viventes 
imagines, ‘ Commissione di esami di Stato ’ 
septemviri discipulis publice indicandis. 

Discipula quaedam. - Quod di avertant! 

Magister. - St! Condiscipulum loquentem 
interpellare non licet. 

Discipula. - Ignosce, quaeso; sed, nescio 
cur, verba illa timorem quendam in animum 
meum iniciunt. 

Magister. (Subridens). - Si quis dili- 

genter in studia incubuerit, nihil illi a iudicibus est ti¬ 
mendum. 

Discipula. - Sic aiunt; sed.... 

Magister. - Visne aliquando, puella, linguam tuam con¬ 
tinere ? 

[Ad discipulum conversus). - At tu quae sequuntur recita. 

Discipulus. - ‘ Portalettere ’ publicus tabellarius, ‘ Cara- 
mella ’ concretum saccharon, ‘ Pianola ’ machinale cymbalum, 
‘ Partita di calcio ’ pedibus folliculo ludentium certamen. 

Magister. - Iam satis est. Nunc probe intellexi quid tibi 
proposueris. Cedo libellum; domi legam. Cras tibi adnota- 
tionibus instructum restituam. 

Discipulus. - (Libellum tradit). 

Magister. - Ingenium tuum admiror, diligentiam laudo; 
vocabula ipsa probo acumine quodam et mentis sollertia re¬ 
perta. Sed illud te monitum volo: vereor, 
puer, ne nimis et temporis et laboris insu¬ 
mas in opere vano; nam quae praeterita 
aetate nulla erant, nomen iis addere arbi¬ 
trium est. locus est iste puerilis, res vete¬ 
ribus prorsus ignotas velle ipsorum voca¬ 
bulis significare. Si Latinum sermonem 
diligis, si proavorum nostrorum lingua 
tantopere tibi cordi est, si magnam hanc 
laudem adfectas (quam, fateor, et ipse 
semper concupivi, atque utinam vel mini¬ 
mam partem sim consecutus!), ut omnes 
te dicant in Latino sermone non mediocriter esse versa¬ 
tum, sperne, suavissime, vanam istam exercitationem: in¬ 
sulsum quiddam est, mihi crede, nil nisi temporis impen¬ 
dium. Ciceronem legito. 




INDORUM PROVERBIA 





Aliud divitis iter est, aliud sapientis. 
Silentium ignorantiae ornamentum est. 

Qua ex parte pluit, ea umbellam opponito. 




Si discipulus errat, magister culpatur. 

Stulto libri quid prosunt? quid speculum caeco? 
Defosso auro nemo utitur. 

Qui male calceatus est, viam male esse stratam que- 

« 


8 . 

scitur. 


Latranti hyaenae 


leo 


non 


ira 


g. Umbram 


suam 


nemo 


unquam 


transiluit. 


io. Dant saepe humiles quod magni 

recusant: sitientes ma¬ 
ris aquam spernimus, 


O 

aquam 


fonticulum quaerimus. 


ii. Rex 


in finibus 


suis venerationem ha¬ 
bet, sapiens ubique. 

12. Tardo gradu 


Tardo 


Fortuna advenit, celeri 


cursu 


discedit. 


13. Cito venter impletur, animus numquam. 

14. Ne dies inutilis praetereat, aliquid cotidie legendum 
est, aliquid incipiendum, aliquid donandum. 

15. Sine socio nihil prospere geritur: quis ambulet 
pede uno? 

16. Fortibus ne obstiteris: nubes ventum sequitur. 

17. Summa est stultitia alieno 
iudicio iudicare. 

18. Ignavorum verba, ut testudi¬ 
nis collum, modo emittuntur, modo 
recedunt. 

19. Bonum quaerenti fausta om¬ 
nia succedunt. 



20. Morere potius quam virtutem deseras; ignem imi¬ 
tare, qui potest exstingui, frigescere non potest. 

21. Qui multa superbus negavit, multa suppliciter pe¬ 
tere cogetur. 

22. Prudentiam, doctrinam, sollertiam fur nemo ademit. 

23. Citius oceanus quam verus amor coercebitur. 

24. Di non gladio feriunt; quem illi oderunt, mentem oc¬ 
caecando perdunt. 

25. Fit ut aut hominem pecunia deserat, aut homo pe¬ 


cuniam. 

26. Frustra pauper ditior fieri la¬ 
borat: nummi nummis capiuntur, ut 
elephantis elephanti. 

27. Neque vir malus senescente 
aetate mitescit neque cucumis rectus 
propter maturitatem dulcescit. 

28. Senescentis hominis capilli, 

dentes, oculi, aures consenescunt: una 
animi cupiditas senescere nequit. 

\ 29. Varius bucularum est color, 
sed album lac; multae sunt hominum virtutes, veritas una. 

30. Generosus animus adamante durior est, flore delicatior. 

31. Lychnus tenebras vorat; fun¬ 




gos idem, fuliginem, fumum parit. 
Quo quisque cibo vescitur, talem 
progeniem habet. 

32. Quod fieri nequit timendum 
non est; nemini unquam bis caput 
obtruncatum est aut ter manus ab¬ 
scisa. 


33. Miris quibusdam catenis spe 

homines vinciuntur, qua impediti currunt, soluti iacent. 

34. In summo tantum rerum discrimine quid valeat ami¬ 
cus discitur, quid uxor, quid servus, quid ani¬ 
mus ipse noster. 

35. Misera ac ridenda vanitas est: cornix 
coram cycnis et pavonibus molliter saltare 
non erubescit. 

36. Vilescit cycnus graculis immixtus, inter hyaenas leo, 
inter asinos equus, vir sapiens in turba indoctorum. 

37. Improbos beneficio adficere idem est ac si in aere 
aedifices, in vento pingas, in aqua scribas. 

38. Qui flecti nequit, magna illi pericula obeunda sunt; 

erectas arbores lignator caedit, distortas ne¬ 
glegit . 

39. Virus serpentes in dente gerunt, equi¬ 
nae muscae in capite, in cauda scorpiones; 
pravi hominis animus veneno inficitur totus: 
merum ille venenum est. 

40. Improborum testimonia culpae suspi¬ 
cionem non delent; qui vestem limosa aqua lavat, vestis 
maculas non purgat. 

41. Improbus, dum aliis noceat, vitam ipsam spernit. 
Prandenti tibi musca in cibum incidit, gaudetque moriens 
quod te vomentem videt. 

42. Dolor non eodem impetu ignavos 
homines petit atque nobiles: frigora 
pedes citius quam oculos mordent. 

43. Dignitate magister decem prae¬ 
ceptoribus praestat, centum magistris 
pater, mater cuivis. 

44. Sic avarum pecunia iuvat, ut ci¬ 
tharae cantus surdum, ridentes virgines 
caecum, florea serta mortuum. 

45. Elephantos compedibus adstrictos adspice, domitos 
angues, sapientes viros paupertate oppressos: quid fata pos¬ 
sint inde considerato. 

46. Ut manus corpori sponte subveniunt, ut cilia oculis, 
sic amicus amico morem gerere ne cunctetur. 

47. Fortis neglegenter pugnans infirmo cuivis succumbit. 

48. Nescio quid veneni vitam nostram tamquam malam 
arborem inficit; duo tamen suavissimi fructus inde perci¬ 
piuntur: poetarum carmina et bonorum sermones. 

49. Qui iniuste agit, semetipsum non diligit; nam quic- 
quid mali in alios commiseris, patiaris ipse necesse est. 

Septem hi excitandi non sunt, si dormiant: anguis 


rex 


tigris 


senex 


puer 


alienus canis, stultus 

Summa utitur perfidia qui alius ac sit viris bonis vi 


deri cupit; iure illum sui ipsius furem 
vocabis. 

52. Talis est qui neque gaudet 
que donat, qualis follis in officina fabri 


ferrarii: 


spirat 


ille 


quidem, 


non vivit. 


idem 


53. Sol surgit rubescens, 
rubescens occidit; vir magnus 
rebus secundis et in adversis. 

54. Ita fortunae confidendum 
cupiveris, summis id viribus adsequi coneris 
mos non est dormientis leonis in ore cubilia 

55. Stultum hominem, si simplex 
malus, metue. 



miserare; 


5. - Paoli. Varius libellus. 



56. Potentioribus 
hominibus servire 
quidnam sit quae¬ 
ris? Idem est ac si 
gladium lingas, si 
leonem vel tigridem 
amplexeris, si labia 
tua serpentibus oscu¬ 
landa porrexeris. 

57. Improborum 
indolem frustra corrigere conaris; nemo eo usque in arte 
culinaria provectus est, ut ipso curante bene coctum al¬ 
lium suave oleat. 

58. Velut lychnus in ampulla absconditus, importuna 
eruditio nihil iuvat, si mentis acies deerit. 

59 - Aqua guttatim decidens magnam ampullam implet; 

hac lege et pecunia crescit et doctrina et virtus. 

60. Hominum indolem praecepta non mutant. Quidam 
canis caudam ut corrigeret, vacuo in calamo insertam sex 
menses coercuit: nihil tamen 
egit. 

61. Haec sapientia monet: 
primum, ne quid unquam in¬ 
cipias; deinde, si quid susce¬ 
peris, ut ad exitum perducas. 

62. Avis, dum longinquam 
praedam acerrimis oculis ad- 
spicit, iuxta adpositum la¬ 
queum non vidit, innexoque 
pede libertatem amisit. 

63. Gaudium post dolorem 
iucundius; qui in sole aestua¬ 
vit, libentissime arboris um¬ 
bram sequitur. 

64. Mors viventes aufert, mortuos praeterit; infamia et 
viventibus et mortuis nullo discrimine adhaeret. 

65. Silva tigridem servat, tigris silvam: e silva egres- 

sus tigris interficitur; caeditur silva 
quam tigres non incolunt. 

66. Summae levitatis est, do¬ 
mum alienam non vocatum ingredi, 
plura nullo rogante loqui, semetip- 
sum laudibus efferre ceterisque ma¬ 
ledicere. 

67. Quem bonorum societas non 
ad summum perduxit ? Aquae gutta, si in loti folio rese¬ 
dit, margaritae imitatur splendorem. 

68. Si aedium tuarum limen inimicus tuus tetigerit, id 
unum cogita, sanctum esse hospitis caput et inviolatum: ar¬ 
bor ne illum quidem a foliorum umbra prohibet, qui securi 
armatus ad se caedendam venerit. 

69. Hic citharae cantus, illic ploratus ac feminarum eiu- 

latio; hic docti disse¬ 
runt, illic ebrii rixan¬ 
tur; decens hic puella, 
anus illic senectute 
confecta. Haec rerum 
natura utrum ambro¬ 
sia an veneno confla¬ 
ta sit prorsus non in¬ 
tellego. 

70. Arboris ramu¬ 
sculo obtectus mollis 
hyacinthus latebat; tu¬ 
tus erat, at numquam 
ventus illum osculatus 
est, apis nulla sucum 
ex eius calyce duxit: 
cito demisso capite de¬ 
floruit . 

71. Aquam fluvius vehit, neque bibit; fructus arbores 
gerunt, neque comedunt; segetes nubes alit, neque consu¬ 
mit : semper bonorum divitiae aliis prosunt. 

72. Quae beneficia in bonos contuleris, proderunt; quae 

in malos, peribunt; gignitur lac 
in buculis] ex herba; ex lacte in 
anguibus gignitur venenum. 

73. Homines malos, ut spi¬ 
nas, duobus modis cavebis: vel 
si calceis obteras, vel si procul 
vites. 

74. Splendente luna nullus 
odor e floribus efflatur; iacent 

illi ac nocturno gelu conclusi languescunt. Frustra luna nata 
est; tristis in caelo errat. 

75. In homine virtutibus egregio vitium, quod unum 
erat, maledicus quidam carpsit. Aper in hortuli lacu loto¬ 
rum flores spernit, limum quaerit. 

76. Patriam sine iactura relinquere 
vir magnus postet, tenues ac pusilli 
non possunt; mare margaritae dese¬ 
runt, ut in regali diademate splende¬ 
scant; ranae, si e lacu evaserunt, ab 
esurientibus graculis comeduntur. 

77. Ganges ipse, sacratissimus am¬ 
nis, postquam in mare influit, salse¬ 
dine inficitur; vir sapiens pestiferam malorum contagionem 
semper vitato. 

78. Sine sole dies, sine magnanimitate potentia, sine de¬ 
core excellentia, sine dignitate facundia, sine lotorum flori¬ 
bus lacus, sine liberis familia omni iucun- 
ditate carent. 

79. Acus, quae recta est, disiuncta sar¬ 
cit ; forficula, quae curva, coniuncta dividit. 
Hinc discas oportet derecto itinere pergere, 
flexas vias spernere. 

80. Uxor bona vultum semper hilarem 
gerat, res domesticas curet, aedium supellectilem diligenter 
servet, pecuniae parcat. 

81. Te si calamitas adflixerit, infimus quivis homo facile 
contumeliis obruet: proterva est enim ignavia et stultitia 

contumax: item ranunculi, si for¬ 
te elephantus in paludem incidit 
caenoque submersus haesit, il¬ 
lius capiti insultant ac temere glo¬ 
riantur. 

82. Cui filius, servus, uxor mo¬ 
rem gerunt, non multum possi¬ 
deat licet, dum satis ei sint quae habet, beatissimus est ille 
existimandus. 

83. Varius de mulieribus est sermo. Dicunt alii: 

Quicquid viros librorum sapientia docuit, id mulie¬ 
ribus sponte natura dedit. 

Mulierem ne flore quidem verberare decet. 

Alii contra: 

Hac lege sapiens fies: si multitudinem tamquam ser¬ 
pentes vites, si alienum cibum tamquam mortiferum ve¬ 
nenum, tamquam diabolorum turbam mulieres. 

Semper mulier alia dicit ac sentit, alia facit ac dixit. 

Qui dolose vixit mulier renascitur. 

84. Qui poetarum carmina eo animo legis ut, si quid illi 
deliquerint, id tantum malevolus notes, idem facis quod mu¬ 
scarum turba; quid enim muscae, vel in pulcherrimo cor¬ 
pore, praeter vulnera cernunt ? 

85. Benignitas vel advenas conciliat, malus animus et 
amicos extraneos facit: febrim odimus, quae in corpore no¬ 
stro sponte nata est; gratum nobis adfertur 
remedium procul ortum in silvis. 

86. Graculus niger est et cuculus niger; 
quid differunt ? Ver adsit: graculus graculus 
erit, cuculus cuculus. 

87. Liberis quos parentes verberaverint, 
discipulis quos magister punierit, auro quod 

malleolus feriendo in laminas duxerit, nihil praestabilius 
est in terris. 

88. Bonum virum qui vituperat semetipsum foedat, ut 
si cinerem in altum proieceris, cito in caput tuum turpiter 
casurum. 

89. Quod cuique fata minantur, nemo effugere yalet. 
Laqueum cerva abrupit, ex insidiis evasit, discissa retia 
eluctata est, ardentis silvae 
flammas undique circumstre¬ 
pentes effugit, rapidum mina- 
cemque amnem tranavit, celeri 
cursu venatorum sagittas vita¬ 
vit, ipsos praeteriit. Quid tum ? 

In puteum delapsa periit. 

90. Sandalii lignum vel adsi- 
due contritum suave quiddam 
olet; sacchari calamus, licet il¬ 
lum minutatim seces, nativam 

dulcedinem retinet, qua imbutus sponte edentibus blandi¬ 
tur; aurum in ignem proice: nigrescere nescit. Sic magnus 
viri nobilis animus in ipsa morte non mutatur. 

91. Quid maledici homines non carpunt? Te, si mode- 

stus eris, stultum vocabunt; si probus, callidum; si deos ad- 
sidue colas, simulatorem; si huius mundi vanitates spreve¬ 
ris, dementem; iidem si comiter te cum omnibus agentem 
viderint, tamquam pusillum quendam 
irridebunt; fortem indolem tuam adro- 
gantiam vel fastidium esse dicent, elo¬ 
quentiam loquacitatem, laborum tole¬ 
rantiam animi infirmitatem. 

92. Bonorum societas improbos me¬ 
liores reddit, nec tamen societas ma¬ 
lorum bonos homines corrumpit. Flo¬ 
rum odor ipsum vas fictile circumfundit 
in quo illi creverunt; num flores testam 
olent ? 

93. Arbor virens fructibus suis aves multas satiaverat, 
locumque iisdem dederat, ubi inter folia securae ac placidae 
dormirent. Eradicatam tandem fluvius rapuit, undisque mi¬ 
serrime iactatam caeno¬ 
que involutam trahebat. 
Quid illae ? Spectabant 
lentae quiescebantque. 

94. Si sacerdos ac rex 
una ambulantes tibi ob¬ 
viam fiant, quorum alter 
decimum annum agat, al¬ 
ter centesimum, te patrem 
cum filio vidisse reputa. 
Pater uter? Sacerdos. 

95. Languet sine pu¬ 
gna virtus, sed dubiis in 
rebus quid possit osten¬ 
dit: numquam aloes lignum suavius olet, quam si illud in 
ignem proieceris. 

96. Speculum adsidue contritum splendescit; ne mens 
obtundatur, doctrina cotidie excolenda est. 

97. Doctrina qui perverse utitur, lac matris in vene¬ 
num convertit. 

98. Asinos et porcos quid cibi lectissimi 
iuvant ? Quid margaritarum monilia cervos ? 
Quid lampas caecum vel fidium cantus sur¬ 
dum ? Quid ebrios homines docti librorum 
commentarii ? 

99. Libri nihil docent, si hominis animus 
ignoretur. 

100. Sapientium animos occasio mutat; 
unus calamus, qui vacuus est et corde caret, 
immutari nescit. 

101. Inimicos tuos superare numquam 
valebis, nisi par illis virtute eris; ferrum 
limatur ferro, margaritae adamante perfo¬ 
rantur. 

102. Nihil fata sponte possunt, sed ipsis hominibus adiu- 
vantibus implentur. An putas cuiquam currentes bigas 
agere licere, altera si rota desit? 

103. Canem vel equum si verberaveris, minimus dolor 
plagam sequetur. Quid si asinos? 

104. Amor dolorem parit; nam quicquid dilexisti, amit¬ 
tendum est. 

105. Lignum ligno in mari immenso occurrit: collidun¬ 
tur, discedunt, procul errant. Quid aliud hominibus in vita 
evenire putas? 

106. Perfidus homo et anguem improbitate vincit; hic 
suo tempore mordet, ille semper. 

107. Horae cedunt, dies occidunt, tempus delabitur; 
unde orti sumus eo revertimur. Vita tamquam amnis fluit, 
neque homo hominem curat. 

108. Et dies et noctes cursu perpetuo fluunt hominum¬ 
que vitam secum silentio rapiunt. 

109. Cito nubis umbra evanescit; cito litoris arena, quam 
maris unda adluerit, disicitur ac dissipatur; neque diutius 
iuventus aut divitiae manent. Fallax somnium vita est, va¬ 
cuum quiddam nocturnis tenebris circumfusum; si quid in 
illa me consecuturum speravero, quis me stultior ? 

110. Quid vitae voluptas est? Quo tandem pacto gau¬ 
demus? Psittacum in felis ungues proicimus, cervam ad 
leonis fauces admovemus, equum uri cornibus opponimus. 

